Privaat speurder soek na Welkom-bejaardeKarl Reich van Welkom word nou al twee weke lank vermis. Foto: Facebook Familielede van Karl Reich, die vermiste 82-jarige man van Welkom in die Noord-Vrystaat, het ŉ privaat speurder aangestel om hulle in hul soektog te help. Johan Ferreira, Reich se skoonseun, het Maandag aan Maroela Media gesê dis nou al 14 dae vandat sy skoonpa laas gesien is en steeds lyk dit nie asof enige vordering gemaak word om hom op te spoor nie. “Ek is vanoggend vir die eerste keer sedert die 24ste September terug by die werk,” het Ferreira gesê, wat twee weke gelede saam met sy vrou, Reich se dogter, Belinda, van hul tuisdorp, Mokopane in Limpopo, Welkom toe is om na Reich te soek. Hulle sou na verwagting Dinsdag terugkeer Vrystaat toe nadat hulle ŉ privaat speurder aangestel het om hulle in hul soektog te help. Die Ferreiras het sedert Reich se verdwyning ŉ hofbevel gekry wat Absa gedwing het om inligting bekend te maak wat aangedui het dat die bejaarde se kredietkaart op 25 September, die dag nadat hy vermis geraak het, onsuksesvol vir drie transaksies in Johannesburg gebruik is. Beeldmateriaal van die veiligheidskameras by die vulstasie op die hoek van Volks- en Tempestweg in Jim Fouchépark, naby Reich se huis, het gewys hoe mense daar ry met sy wit Kia Cerato en goudkleurige Honda Civic. Die beeldmateriaal van kameras by die tolhekke tussen Kroonstad en Johannesburg het egter niks opgelewer nie. Reich se huisalarm het die aand van sy verdwyning afgegaan, maar Reich het die veiligheidsmaatskappy verseker niks skort nie. Die alarm is egter sowat ŉ uur later weer geaktiveer. Later die aand het bure ondersoek ingestel toe hulle sien sy motorhek staan oop en ligte brand. Enigeen met inligting wat die polisie in hul ondersoek kan help, kan die Welkom-polisiekantoor by 057 391 6011 of Stop Misdaad by 08600 10111 bel.